CELEX: 32018R1504
Language: da
Date: 2018-10-02 00:00:00
Title: Europa-Parlamentets og Rådets forordning (EU) 2018/1504 af 2. oktober 2018 om ophævelse af forordning (EU) nr. 256/2014 om indberetning til Kommissionen om investeringsprojekter i energiinfrastruktur i Den Europæiske Union

15.10.2018   
               
               
                  DA
               
               
                  Den Europæiske Unions Tidende
               
               
                  L 258/1
               
            
         EUROPA-PARLAMENTETS OG RÅDETS FORORDNING (EU) 2018/1504
         af 2. oktober 2018
         om ophævelse af forordning (EU) nr. 256/2014 om indberetning til Kommissionen om investeringsprojekter i energiinfrastruktur i Den Europæiske Union
         EUROPA-PARLAMENTET OG RÅDET FOR DEN EUROPÆISKE UNION HAR —
         under henvisning til traktaten om Den Europæiske Unions funktionsmåde, særlig artikel 194,
         under henvisning til forslag fra Europa-Kommissionen,
         efter fremsendelse af udkast til lovgivningsmæssig retsakt til de nationale parlamenter,
         under henvisning til udtalelse fra Det Europæiske Økonomiske og Sociale Udvalg (1),
         efter høring af Regionsudvalget,
         efter den almindelige lovgivningsprocedure (2), og
         ud fra følgende betragtninger:
         
                     (1)
                  
                  
                     Europa-Parlamentet, Rådet og Kommissionen er enedes om at samarbejde om at ajourføre og forenkle EU-lovgivning ved hjælp af den interinstitutionelle aftale af 13. april 2016 om bedre lovgivning (3).
                  
               
                     (2)
                  
                  
                     Af hensyn til behovet for at sanere EU-lovgivningen og reducere dens omfang er det nødvendigt at udpege lovgivning, som er utidssvarende eller ikke længere er egnet til formålet. Ophævelse af sådan lovgivning sikrer, at den retlige ramme er gennemsigtig, tydelig og let at anvende.
                  
               
                     (3)
                  
                  
                     Ved Europa-Parlamentets og Rådets forordning (EU) nr. 256/2014 (4) pålægges medlemsstaterne at underrette Kommissionen om de investeringsprojekter, hvor anlægs- eller nedlæggelsesarbejdet er påbegyndt, eller hvor der er truffet en endelig beslutning om investering.
                  
               
                     (4)
                  
                  
                     Forpligtelserne i forordning (EU) nr. 256/2014 vedrørende indberetning om investeringsprojekter samt visse oplysninger og data relateret til sådan indberetning var tidligere fastlagt i Rådets forordning (EU, Euratom) nr. 617/2010 (5). Domstolen annullerede forordning (EU, Euratom) nr. 617/2010 (6), idet den fandt, at forordningen skulle have været vedtaget med et andet retsgrundlag, men dens virkning blev opretholdt, indtil forordning (EU) nr. 256/2014 trådte i kraft.
                  
               
                     (5)
                  
                  
                     Forordning (EU, Euratom) nr. 617/2010 havde henblik på at forsyne Kommissionen med data og oplysninger om den planlagte udvikling i produktions-, transmissions- og oplagringskapacitet og om projekter i energisektorerne. Dette skulle give Kommissionen et samlet billede af udviklingen i investeringerne i energiinfrastrukturen i Unionen.
                  
               
                     (6)
                  
                  
                     Siden forpligtelserne i medfør af forordning (EU, Euratom) nr. 617/2010 og forordning (EU) nr. 256/2014 blev indført har tre indberetningsrunder fundet sted i 2011, 2013 og 2015. Kommissionen fik desuden lavet en ekstern undersøgelse, der blev gennemført efter medlemsstaternes tre indberetningsrunder, som fandt sted efter forordning (EU) nr. 256/2014. Der er derfor gået tilstrækkelig lang tid, og der er høstet tilstrækkelig med erfaringer til, at Kommissionen kan foretage en evidensbaseret kritisk analyse af, hvorvidt forordning (EU) nr. 256/2014 har ført til de forventede resultater.
                  
               
                     (7)
                  
                  
                     I 2016 gennemførte Kommissionen den revision, der er omhandlet i artikel 11 i forordning (EU) nr. 256/2014, herunder en høring af interessenter vedrørende alle planlægnings- og rapporteringsforpligtelser i energisektoren. Kommissionen konkluderede, at der var en betydelig overlapning mellem medlemsstaternes indberetningsforpligtelser efter forordning (EU) nr. 256/2014 og medlemsstaternes indberetningsforpligtelser til det europæiske net af elektricitetstransmissionssystemoperatører (»ENTSO-E«) og det europæiske net af gastransmissionssystemoperatører (»ENTSOG«). Det stod ligeledes klart, at de modtagne data og oplysningers kvalitet og relevans ofte var lav, og at samme oplysninger og data i mellemtiden står til Kommissionens rådighed via andre kilder såsom det europæiske net af transmissionssystemoperatører (»ENTSO«), de tiårige netudviklingsplaner (»TYNDP'er«), transmissionssystemoperatørers og forsyningsselskabers årsberetninger og nationale udviklingsplaner. Det blev endvidere konstateret, at Kommissionen har direkte adgang til markedsdata via sit energimarkedsobservationssystem (»EMOS«).
                  
               
                     (8)
                  
                  
                     Forordning (EU) nr. 256/2014 har derfor ikke ført til de forventede resultater målt på kvantitet, kvalitet og egnethed af de data og oplysninger, som Kommissionen har modtaget.
                  
               
                     (9)
                  
                  
                     Forordning (EU) nr. 256/2014 bør derfor ophæves —
                  
               VEDTAGET DENNE FORORDNING:
         
            Artikel 1
            Forordning (EU) nr. 256/2014 ophæves.
         
         
            Artikel 2
            Denne forordning træder i kraft på tyvendedagen efter offentliggørelsen i Den Europæiske Unions Tidende.
         
         
            Denne forordning er bindende i alle enkeltheder og gælder umiddelbart i hver medlemsstat.
            Udfærdiget i Strasbourg, den 2. oktober 2018.
            
               
                  På Europa-Parlamentets vegne
               
               A. TAJANI
               
                  Formand
               
            
            
               
                  På Rådets vegne
               
               J. BOGNER-STRAUSS
               
                  Formand
               
            
         
         
            (1)  EUT C 227 af 28.6.2018, s. 103.
         
            (2)  Europa-Parlamentets holdning af 3.7.2018 (endnu ikke offentliggjort i EUT) og Rådets afgørelse af 27.9.2018.
         
            (3)  EUT L 123 af 12.5.2016, s. 1.
         
            (4)  Europa-Parlamentets og Rådets forordning (EU) nr. 256/2014 af 26. februar 2014 om indberetning til Kommissionen om investeringsprojekter i energiinfrastruktur i Den Europæiske Union, om erstatning af Rådets forordning (EU, Euratom) nr. 617/2010 og om ophævelse af Rådets forordning (EF) nr. 736/96 (EUT L 84 af 20.3.2014, s. 61).
         
            (5)  Rådets forordning (EU, Euratom) nr. 617/2010 af 24. juni 2010 om indberetning til Kommissionen om investeringsprojekter i energiinfrastruktur i Den Europæiske Union og om ophævelse af forordning (EF) nr. 736/96 (EUT L 180 af 15.7.2010, s. 7).
         
            (6)  Domstolens dom af 6. september 2012, sag C-490/10, Parlamentet mod Rådet, ECLI:EU:C:2012:525.